Business Construct

România a înregistrat o creştere de 23,3% în domeniul construcţiilor, în iunie 2019 faţă de aceeaşi perioadă a anului trecut. Valoarea este cea mai mare dintre procentele ţărilor Uniunii Europene, arată un studiu Eurostat.

În domeniul construcţiilor, producţia ajustată sezonier a rămas neschimbată în mai faţă de iunie 2019 în zona euro, dar a scăzut cu 0,3% în ţările membre UE. În iunie 2019, faţă de aceeaşi perioadă a anului trecut, lucrările de construcţii au crescut cu 1% în zona euro şi cu 0,6% în UE28.

În zona euro, în iunie 2019 faţă de aceeaşi perioadă a anului trecut, construcţia clădirilor a crescut cu 1,5% şi cea civilă cu 0,8%. În ţările membre ale Uniunii Europene, construcţiile civile au crescut cu 1,4%, iar construcţiile de clădiri au înregistrat un avans de 0,5%, în iunie 2019, faţă aceeaşi lună a anului trecut.

Cele mai mari creşteri ale producţiei în construcţii au fost observate în România (+ 23,3%), Ungaria (+ 20,2%) şi Slovenia (+ 5,5%). Scăderile au fost înregistrate în Slovacia (-2,1%), Regatul Unit (-2,0%), Suedia (-0,9%) şi Belgia (-0,3%).

În zona euro, în iunie 2019, comparativ cu mai 2019, construcţiile civile au crescut cu 0,3% în timp ce construcţiile de clădiri au scăzut cu 0,5%. În statele Uniunii Europene, în iunie faţă de mai 2019, construcţiile civile au scăzut cu 0,5%, iar construcţiile de clădiri cu 0,2%.

În iunie faţă de mai, cele mai mari scăderi ale producţiei în construcţii au fost înregistrate în Slovenia (-6,7%), România (-2,8%) şi Portugalia (-1,4%). Pe de altă parte, cele mai mari creşteri au fost observate în Ungaria (+ 1,7%), Franţa (+ 1,2%) şi Cehia (+ 1,0%).